Euroopa Parlamendi ja nõukogu määrus (EÜ) nr 2516/2000,

7. november 2000,

millega muudetakse ühenduses kasutatava Euroopa rahvamajanduse ja regionaalse arvepidamise süsteemi (ESA 95) ühiseid põhimõtteid maksude ja sotsiaalmaksete kohta ja nõukogu määrust (EÜ) nr 2223/96

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 285,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 251 sätestatud korras [3]

ning arvestades järgmist:

(1) Ühenduses kasutatavat Euroopa rahvamajanduse ja regionaalse arvepidamise süsteemi (ESA 95) käsitlev nõukogu 25. juuni 1996. aasta määrus (EÜ) nr 2223/96 [4] sisaldab ühiseid standardeid, määratlusi, liigitusi ja arvepidamiseeskirju liikmesriikide kontode koostamiseks, et rahuldada ühenduse statistikavajadusi ja saada liikmesriikide vahel võrreldavaid tulemusi.

(2) Määruse (EÜ) nr 2223/96 artiklis 2 esitatakse tingimused, mille alusel komisjon võib teha ESA 95 meetodites muudatusi, mille eesmärk on nende selgitamine ja täiustamine.

(3) Seetõttu on vaja Euroopa Parlamendile ja nõukogule esitada selgitused, mis käsitlevad maksude ja sotsiaalmaksete kirjendamist ESA 95 alusel, sest need selgitused muudavad põhimõisteid.

(4) Ülemäärase eelarvepuudujäägi menetlust käsitleva, asutamislepingu artikliga 104 seotud protokolli artiklis 2 sätestatakse, et valitsemissektori eelarvepuudujääk tähendab Euroopa rahvamajanduse arvepidamise süsteemis (ESA) määratletud valitsemissektori netolaenuvõtmist.

(5) Nõukogu otsusega 89/382/EMÜ, Euratom [5] asutatud statistikaprogrammi komitee (SPK), nõukogu otsusega 91/115/EMÜ [6] asutatud monetaar-, finants- ja maksebilansistatistika komitee (VRMK) ja rahvamajanduse kogutoodangu komitee võivad avaldada oma arvamust maksude ja sotsiaalmaksete riigikohase käsitlemise kohta arvepidamises, kui nad seda vajalikuks peavad.

(6) Statistikaprogrammi komiteega ning monetaar-, finants- ja maksebilansistatistika komiteega on konsulteeritud.

(7) Määruse (EÜ) nr 2223/96 rakendusmeetmed tuleks võtta kooskõlas nõukogu 28. juuni 1999. aasta otsusega 1999/468/EÜ, millega kehtestatakse komisjoni rakendamisvolituste kasutamise kord, [7]

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärk on muuta ESA 95 ühiseid põhimõtteid maksude ja sotsiaalmaksete kohta, et tagada liikmesriikide andmete omavaheline võrreldavus ja läbipaistvus.

Artikkel 2

Üldpõhimõtted

Süsteemis kirjendatud maksude ja sotisaalmaksete mõju hindamisel valitsemissektori netolaenuandmisele/-võtmisele ei võeta arvesse summasid, mis jäävad tõenäoliselt laekumata.

Seetõttu on mõju süsteemis tekkepõhiselt kirjendatud maksude ja sotisaalmaksete mõju valitsemissektori netolaenuandmisele/-võtmisele mõõduka ajavahemiku jooksul samaväärne tegelikult laekunud vastavate summade omaga.

Artikkel 3

Maksude ja sotsiaalmaksete käsitlemine arvepidamises

Kirjendatavad maksud ja sotsiaalmaksed võivad pärineda kahest allikast: hindamiste käigus ja deklaratsioonidega tõendatud summad või laekunud summad.

a) Hindamiste ja deklaratsioonide kasutamisel korrigeeritakse summasid kordajaga, mis kajastab hinnatud ja deklareeritud summasid, mis on jäänud laekumata. Teise võimalusena võib kirjendada asjakohastele sektoritele tehtud kapitalisiirde, mis võrdub kõnealuse korrigeerimise suurusega. Kordajad määratakse kindlaks seniste kogemuste ja hetkeootuste põhjal, mis on seotud hinnatud ja deklareeritud, kuid laekumata jäänud summadega. Kordajad erinevad maksude ja sotsiaalmaksete liikide lõikes. Need kordajad määratakse kindlaks riigikohaselt, kusjuures kasutatav meetod lepitakse eelnevalt kokku komisjoniga (Eurostatiga).

b) Laekunud summade kasutamisel korrigeeritakse neid ajaliselt nii, et summad seostatakse ajavahemikuga, mil tehti toiming, millest tulenes maksukohustus (või mõne tulumaksu puhul ajavahemikuga, mil määrati kindlaks maksusumma). See korrigeerimine võib põhineda keskmisel ajavahemikul, mis jääb toimingu (või maksusumma kindlaksmääramise) ja summa laekumise vahele.

Artikkel 4

Kontrollimine

1. Komisjon (Eurostat) kontrollib, kas liikmesriigid rakendavad käesolevas määruses sätestatud põhimõtteid.

2. 2000. aastast esitavad liikmesriigid komisjonile (Eurostatile) enne iga aasta lõppu üksikasjaliku kirjelduse meetoditest, mida nad kavatsevad käesoleva määruse rakendamiseks erinevat liiki maksude ja sotsiaalmaksete puhul kasutada.

3. Iga asjaomane liikmesriik lepib komisjoniga (Eurostatiga) kokku kasutatavates meetodites ja võimalikes läbivaatustes.

4. Komisjon (Eurostat) hoiab statistikaprogrammi komiteed, monetaar-, finants- ja maksebilansistatistika komiteed ning rahvamajanduse kogutoodangu komiteed kursis kõnealuste meetodite ja eespool nimetatud kordajate arvutamisega.

Artikkel 5

Rakendamine

Kuue kuu jooksul alates käesoleva määruse vastuvõtmisest teeb komisjon artiklis 4 sätestatud korras määruse (EÜ) nr 2223/96 lisa A tekstis muudatused, mida on vaja käesoleva määruse rakendamiseks.

Artikkel 6

Komiteemenetlus

Määruse (EÜ) nr 2223/96 artikkel 4 asendatakse järgmisega:

"Artikkel 4

1. Komisjoni abistab statistikaprogrammi komitee (edaspidi "komitee").

2. Kui viidatakse käesolevale artiklile, kohaldatakse otsuse 1999/468/EÜ artikleid 4 ja 7, võttes arvesse selle otsuse artiklis 8 sätestatut.

Otsuse 1999/468/EÜ artikli 4 lõike 3 kohaseks tähtajaks kehtestatakse kolm kuud.

3. Komitee võtab vastu oma töökorra."

Artikkel 7

Jõustumine

1. Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

2. Liikmesriigid võivad komisjonilt taotleda kõige rohkem kaheaastast üleminekuaega, et viia oma arvepidamissüsteemid kooskõlla käesoleva määrusega.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. november 2000

Euroopa Parlamendi nimel

president

N. Fontaine

Nõukogu nimel

eesistuja

L. Fabius

[1] EÜT C 21 E, 25.1.2000, lk 68.

[2] EÜT C 75, 15.3.2000, lk 19.

[3] Euroopa Parlamendi 13. aprilli 2000. aasta arvamus (Euroopa Ühenduste Teatajas seni avaldamata), nõukogu 26. juuni 2000. aasta ühine seisukoht (EÜT C 245, 25.8.2000, lk 1) ja Euroopa Parlamendi 3. oktoobri 2000. aasta otsus (Euroopa Ühenduste Teatajas seni avaldamata).

[4] EÜT L 310, 30.11.1996, lk 1. Määrust on muudetud määrusega (EÜ) nr 448/98 (EÜT L 58, 27.2.1998, lk 1).

[5] EÜT L 181, 28.6.1989, lk 47.

[6] EÜT L 59, 6.3.1991, lk 19. Otsust on muudetud otsusega 96/174/EÜ (EÜT L 51, 1.3.1996, lk 48).

[7] EÜT L 184, 17.7.1999, lk 23.

--------------------------------------------------